Hanne Hukkelberg

Hanne Hukkelberg (født 17. april 1979 på Kongsberg) er en norsk sanger, artist, komponist og produsent.

Hukkelberg begynte å synge og spille instrumenter i en alder av tre år. I ungdommen var hun vokalist for forskjellige band og konstellasjoner i sjangre som jazz, rock og frijazz. Mens hun gikk på videregående skole var hun også medlem av doom metal-bandet Funeral, der hun bidro med vokal på deres andre album, In Fields of Pestilent Grief.

Hukkelberg ble uteksaminert fra Norges musikkhøgskole i 2003 og etablerte seg som vokalist, komponist og multiinstrumentalist. I tillegg til å synge, spiller hun slagverk, piano og gitar. Kåre Chr. Vestrheim produserte Hukkelbergs første EP, Cast Anchor EP i 2003, og året etter hennes debutalbum Little Things. I 2006 ga Hukkelberg ut sitt andre album Rykestrasse 68 som fikk Spellemanprisen 2006 i åpen klasse.

Etter omfattende turnering, inkludert en Europa-turné med Wilco, og en gjesteopptreden med José González på The Bowery Ballroom i New York, ga Hukkelberg ut Blood from a Stone i 2009. Hukkelberg skrev deretter en av låtene på lydsporet til filmen Legenden om Narnia – Prins Caspian. Låtens navn er «Lucy», etter en av filmens hovedkarakterer. 

Etter å ha flyttet til New York ga Hukkelberg ut sitt fjerde album, Featherbrain, i 2012. I årene 2014 til 2016 arbeidet Hukkelberg med en rekke bestillingsverk, inkludert et samarbeid med Todd Terje og Bryan Ferry på låten Johnny og Mary.

I 2017 utga hun et album som inneholdt singlene «The Whip», «IRL» og «Emroidery». Samme år mottok hun Gammleng-prisen i åpen klasse.

I 2018 komponerte Hukkelberg filmmusikken til dokumentarfilmen Røverdatter. Soundtracket ble utgitt på Hukkelberg Music. Hukkelberg ga også ut singelen «Stardust» på Brilliance Records. Låta ble skrevet i LA i samarbeid med Victoria Zaro (US), Halie (No) og Brittany B (US). 

 Diskografi 
 Cast Anchor EP (Propeller Recordings, 2003)
 Little Things (Propeller Recordings, 2004) 
 Rykestrasse 68 (Propeller Recordings, 2006)
 Blood from a Stone (Propeller Recordings, 2009)
 Featherbrain (Propeller Recordings, 2012)
  TRUST (Propeller Recordings, 2017)
 Røverdatter (Hukkelberg Music, 2018)
 Birthmark (Hukkelberg Music, 2019)

 Topplista-plasseringer 
Tre av Hukkelbergs album har vært på den norske Topplista.

 Rykestrasse 68 sin høyeste plassering var 27. plass, med én uke på lista.
 Blood from a Stone sin høyeste plassering var 22. plass, med to uker på lista.
 Featherbrain sin høyeste plassering var 30. plass, med to uker på lista.

 Priser og nominasjoner 
 Spellemannprisen 2006 i åpen klasse for Rykestrasse 68
 Nominert til Alarmprisen 2007 i klassen årets jazzalbum for Rykestrasse 68
 Nominert til Spellemannprisen 2009 i klassen kvinnelig artist for Blood from a Stone
 Radka Toneff Minnepris 2013
 Gammleng-prisen 2017 i åpen klasse
 Edvard-prisen 2020 i klassen populærmusikk for Birthmark

 Referanser 

 Eksterne lenker 





Kategori:Norske popmusikere
Kategori:Norske jazzvokalister
Kategori:Norske komponister
Kategori:Vinnere av Spellemannprisen
Kategori:Personer fra Kongsberg kommune
Kategori:Doom metal-musikere
Kategori:Funeral-medlemmer
Kategori:Norske filmmusikkomponister